Diari Oficial de la Generalitat Valenciana


Sumari del DOGV 3046, del 30-07-1997 (1997/8716)

RESOLUCIÓ de 6 de juny de 1997, de les direccions generals de Personal i d'Ordenació i Innovació Educativa i Política Lingüística, de la Conselleria de Cultura, Educació i Ciència, per la qual es convoca l'exercici específic de coneixement oral i escrit de valencià per als aspirants que superen el procés selectiu convocat per l'Ordre de 14 de maig de 1997, per a l'ingrés en el cos de mestres.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3046

Data del DOGV
:   30-07-1997

Secció del DOGV
:   AUTORITATS I PERSONAL - PLANTILLES ORGÀNIQUES I RELACIONS DE LLOCS DE TREBALL

Número del document
:   1997/8716


Data del document
:   06-06-1997

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

RESOLUCIÓ de 6 de juny de 1997, de les direccions generals de Personal i d'Ordenació i Innovació Educativa i Política Lingüística, de la Conselleria de Cultura, Educació i Ciència, per la qual es convoca l'exercici específic de coneixement oral i escrit de valencià per als aspirants que superen el procés selectiu convocat per l'Ordre de 14 de maig de 1997, per a l'ingrés en el cos de mestres.  
La Llei 4/1983, d'Ús i Ensenyament del Valencià, determina en l'article 23 que els professors de la Comunitat Valenciana han de conéixer les dues llengües oficials: valencià i castellà.  
Les titulacions de valencià que s'exigeix al professorat no universitari de la Comunitat Valenciana són les que determinen el Decret 79/1984 i l'Ordre de 5 de febrer de 1997 que el desenvolupa.  
L'Ordre de 14 de maig de 1997 (DOGV de 16 de maig), de la Conselleria de Cultura, Educació i Ciència, per la qual es convoca el concurs oposició per a l'ingrés en el cos de mestres, assenyala en la base 9.10 que els aspirants que superen les proves selectives acreditaran el seu coneixement oral i escrit de valencià amb la presentació de les titulacions que determina la normativa vigent o mitjançant la realització d'un exercici específic que oportunament es convocarà.  
Així doncs, s'ha de convocar els aspirants que resulten seleccionats a la realització de l'esmentat exercici d'acreditació de coneixement oral i escrit de valencià amb temps suficient per tal que les persones que participen en l'esmentada convocatòria puguen dur a terme la preparació de la prova.  
Per tot això, i en virtut de les competències conferides pel Decret 32/1997, de 26 de febrer, del Govern Valencià, pel qual s'estableix el Reglament Orgànic i Funcional de la Conselleria de Cultura, Educació i Ciència, acordem:  
Primer  
Els aspirants que superen el concurs oposició convocat per Ordre de 14 de maig de 1997, per a l'ingrés en el cos de mestres, acreditaran el seu coneixement oral i escrit del valencià mitjançant la presentació del certificat de capacitació o del diploma de mestre de valencià en el termini i juntament amb la documentació que estableix la base 10.1 de l'Ordre de convocatòria.  
Segon  
Els aspirants que superen el concurs oposició i que no posseïsquen la titulació requerida es presentaran a les proves de coneixement del valencià que realitzaran en el quart trimestre de 1997 amb l'objectiu expressat.  
Tercer  
Els objectius i continguts d'aquesta prova són els que corresponen a la prova de nivell II del Pla de Formació Lingüisticotècnica en Valencià del Professorat No Universitari que s'expliciten en l'annex II de l'Ordre de 5 de febrer de 1997 (DOGV núm. 2.968, de 10 d'abril).  
Quart  
Els aspirants seleccionats que hagen de realitzar les proves de coneixements seran convocats mitjançant la publicació en els taulers d'anuncis de les direccions territorials de Cultura i Educació en el mes de setembre de 1997.  
Cinqué  
Els aspirants que superen satisfactòriament aquesta prova podran sol·licitar el certificat acadèmic universitari que ho acredite i hauran de cursar alguns dels cursos de formació tècnica del Primer Cicle del Pla de Formació Lingüisticotècnica en Valencià del Professorat No Universitari, mòduls de formació tècnica que s'expliciten en l'Ordre de 5 de febrer de 1997 (DOGV 2.968, de 10 d'abril).  
Sisé  
Els aspirants que no superen aquesta prova es comprometen a inscriure's i assistir als cursos del Pla de Formació Lingüisticotècnica en Valencià del Professorat No Universitari, durant totes les convocatòries que fóra necessari per tal d'obtenir els coneixements de valencià que s'indica en l'article 23 de la Llei 4/1983, d'Ús i Ensenyament del Valencià, i les titulacions que s'indiquen en el Decret 79/1984 i en l'Ordre de 5 de febrer de 1997.  
València, 6 de juny de 1997.- El director general de Personal: José Cano Pascual. El director general d'Ordenació i Innovació Educativa i Política Lingüística: Josep Vicent Felip i Monlleó.